Minst 18 drept i angrep mot sjiaer i Irak
Angrepene skjedde nord og vest i Irak og er de siste i en flere måneder lang voldsspiral som myndighetene ikke ser ut til å greie å stanse. Volden har blant annet ført til at statsminister Nuri a-Maliki har bedt USA om hjelp. Onsdagens angrep ble gjennomført dagen før Iraks sjiamuslimer markerer den viktige religiøse høytiden ashura. I utkanten av Baquba nord for Bagdad ble åtte mennesker drept og 25 såret da tre bomber eksploderte i rask rekkefølge. Øst for byen Tikrit ble tre politimenn og tre sivile drept da en selvmordsbomber sprengte en bil i luften ved en kontrollpost. Og i nærheten av Fallujah, en tidligere bastion for sunnimuslimske opprørere, ble fire personer drept da tre bomber gikk av ved hjemmene til to politimenn. Angrepene antas å ha blitt gjennomført av sunnimuslimske opprørere, som kjemper mot den sjiadominerte regjeringen i Bagdad, og som mener de sjiamuslimske versjonen av islam er vranglære. Det er også meldt om en skuddveksling mellom opprørere og politifolk i ørkenområdet Jazeera nordvest i Irak. Tre opprørere skal ha blitt drept, mens fire politimenn skal ha blitt såret. (©NTB)
En rekke bombeangrep rettet mot sjiamuslimske pilegrimer tok onsdag livet av minst 18 personer i Irak.